Rethemnos Live

Παρουσίαση του βιβλίου του Δημήτρη Χριστόπουλου «Χρόνια δοκιμασίας»
2025-11-06 19:30 (Europe/Athens) | Φοιτητική Εστία – Πολιτιστικό Κέντρο Ξενία, Ψαρρού 46, Ρέθυμνο, Ρεθύμνου, 74100
Το Κέντρο Ανθρωπίνων Δικαιωμάτων του Τμήματος Πολιτικής Επιστήμης του Πανεπιστημίου Κρήτης σε συνεργασία με τις εκδόσεις Πόλις διοργανώνουν δημόσια εκδήλωση για την παρουσίαση του τελευταίου βιβλίου του Δημήτρη Χριστόπουλου, Χρόνια δοκιμασίας.
Το βιβλίο παρουσιάζουν & θα συνομιλήσουν με τον συγγραφέα οι:

Αλέξανδρος Κεσσόπουλος, επίκουρος καθηγητής στο Τμήμα Πολιτικής Επιστήμης
Μανώλης Πετρακάκης, δικηγόρος Ρεθύμνου
Αθηνά Σκουλαρίκη, επίκουρη καθηγήτρια στο Τμήμα Κοινωνιολογίας

Τη συζήτηση θα συντονίσει η δημοσιογράφος Ράνια Μωραΐτη .
Η βιβλιοπαρουσίαση θα πραγματοποιηθεί στο πρώην Ξενία Ρεθύμνου (Ψαρρού 46) στο Ρέθυμνο την Πέμπτη 6 Νοεμβρίου 2025 στις 19:30.
Ο Δημήτρης Χριστόπουλος (1969) είναι συγγραφέας και καθηγητής Πολιτειολογίας στο Τμήμα Πολιτικής Επιστήμης και Ιστορίας του Παντείου Πανεπιστημίου. Παρεμβαίνει τακτικά στον ελληνικό και διεθνή τύπο για ζητήματα ενδιαφέροντός του. Από τις εκδόσεις Πόλις κυκλοφορούν τα βιβλία του:

10+1 Ερωτήσεις & Απαντήσεις για το Μακεδονικό [με τον Κωστή Καρπόζηλο], 2018,
Αν το προσφυγικό ήταν πρόβλημα, θα είχε λύση, 2020
Ταξίδι στο Κράτος – Κυριαρχία, δίκαιο, δικαιώματα, 2022

Παρουσίαση φωτογραφικής έκθεσης για τον Αρκάδιο Δρόμο στο Δημοτικό Κήπο Ρεθύμνου
2025-11-07 17:00 | Δημοτικός Κήπος Ρεθύμνου, Rethymnon Municipal Garden, ΡΕΘΥΜΝΟ, Ρεθύμνης, 74132, Greece
Φωτογραφική έκθεση με θέμα τον Αρκάδιο Δρόμο παρουσιάζεται την Παρασκευή 7 Νοεμβρίου 2025 και ώρα 17:00, στην κεντρική είσοδο του Δημοτικού Κήπου Ρεθύμνου.
Η έκθεση περιλαμβάνει φωτογραφικό υλικό από το αρχείο του Βασίλη Μανουσάκη, το οποίο έχει αναρτηθεί στη βόρεια πλευρά του Δημοτικού Κήπου.
Την εκδήλωση συνδιοργανώνουν η Περιφερειακή Ενότητα Ρεθύμνης, η Ένωση Πτυχιούχων Φυσικής Αγωγής Ρεθύμνης και ο Δήμος Ρεθύμνης, υπό την αιγίδα του οποίου τελεί η δράση.

Ξενάγηση στην έκθεση με τίτλο «Σημειωματάρια της Φαιστού» του Μανώλη Ζαχαριουδάκη
2025-11-07 19:00 | Γκαλερί Μορφές, Γοβατζιδάκη 18, Ρέθυμνο, Ρεθύμνου, Ελλάδα
Το 8ο Φεστιβάλ Τέχνης Ν.Σ. σε συνδιοργάνωση με το Τμήμα Πολιτισμού του Δήμου Ρεθύμνης και την Art Gallery Μορφές παρουσιάζει την ατομική έκθεση με τίτλο «Σημειωματάρια της Φαιστού» του Μανώλη Ζαχαριουδάκη.
Την Παρασκευή 7 Νοεμβρίου, στις 19.00 θα πραγματοποιηθεί ξενάγηση και συζήτηση με τον Μανώλη Ζαχαριουδάκη στο χώρο της έκθεσης, στην Art Gallery Μορφές (Γοβατζιδάκη 18, Παλιά πόλη, Ρέθυμνο)
O Μανώλης Ζαχαριουδάκης εκθέτει έργα της περιόδου 2020-2025, που δημιουργήθηκαν στην περιοχή της Φαιστού σαν ένα ημερολόγιο, εξ ου και ο τίτλος της έκθεσης «Σημειωματάρια της Φαιστού».
Ο καλλιτέχνης επιθυμεί να τονίσει την ύλη και το απτό των έργων, δίνοντάς τους όγκο και βάρος. Οι πρώτες ύλες είναι το τσιμέντο, το ασβεστοκονίαμα, αλλά και κλαδιά, καλάμια και ξύλα που περισυλλέχθηκαν σε χωράφια και παραλίες της περιοχής. Οι τεχνικές είναι διαφορετικές: νωπογραφία, ύφανση, συναρμογή, σκόνες χρωμάτων, κόλλες κ.ά. Τα θέματα παρουσιάζουν επίσης ποικιλία: μνήμες, μύθοι, αστερισμοί, εικόνες της καθημερινότητας, αναφορές και σχόλια σε βιβλία και στην ιστορία της τέχνης.
Η ποικιλία των υλικών, των τεχνικών, των μεθόδων κατασκευής και των θεμάτων, την οποία βλέπουμε στα «Σημειωματάρια της Φαιστού», χαρακτηρίζει όλο το έργο του Μ. Ζαχαριουδάκη: ζωγραφική, κατασκευές, συναρμογή αντικειμένων, μικρά γλυπτά, αλλά και ψηφιακά έργα κατασκευασμένα στον υπολογιστή.

Φθινοπωρινό Bazaar στο Τζεπέτο!
2025-11-09 11:00 - 19:00 | Συνεταιρισμός Τζεπέτο, Κατεχάκη, Ρέθυμνο, Ρεθύμνου, 74100, Ελλάδα
Μαζί με το φθινόπωρο επιστρέφουν και τα Bazaar στο Τζεπέτο!
Σας περιμένουμε την Κυριακή 9 Νοεμβρίου από τις 11 το πρωί ως τις 7 το απόγευμα για καφεδάκι, κουβέντα και ψώνια από τους/τις τοπικούς/ές δημιουργούς μας, που φτιάχνουν με τα χεράκια τους εντυπωσιακά prints, κοσμήματα, ζωγραφιές, αυτοκόλλητα, κεράκια και πολλές ακόμη όμορφες δημιουργίες!
Συνεταιρισμός Τζεπέτο
Kατεχάκη και Χειμάρας, Ρέθυμνο

Ξενάγηση στο Μουσείο Σύγχρονης Τέχνης Κρήτης στην έκθεση «ΕΙΣΑΙ ΟΤΙ ΦΟΡΑΣ»
2025-11-09 12:00 - 13:00 | Μουσείο Σύγχρονης Τέχνης Κρήτης, Μεσολογγίου 32, Ρέθυμνο, Ρεθύμνου, Ελλάδα
Ξενάγηση στο Μουσείο Σύγχρονης Τέχνης Κρήτης την Κυριακή, 9 Νοεμβρίου 2025, στις 12:00 στην έκθεση: ΕΙΣΑΙ ΟΤΙ ΦΟΡΑΣ (WHAT YOU WEAR IS WHAT YOU ARE)
Επιμέλεια: Μαρία Μαραγκού, Μαρία Παναγίδου, Σταύρος Καβαλλάρης
Το Μουσείο Σύγχρονης Τέχνης Κρήτης στο Ρέθυμνο, ολοκληρώνει την παρουσίαση της έκθεσης ΕΙΣΑΙ ΟΤΙ ΦΟΡΑΣ / WHAT YOU WEAR IS WHAT YOU ARE, με τη συμμετοχή Ελλήνων και ξένων καλλιτεχνών.
Από την πρώτη στιγμή η έκθεση δέχτηκε τη θερμή ανταπόκριση του κοινού. Η μεγάλη προσέλευση και το ενδιαφέρον που επέδειξαν οι επισκέπτες, Έλληνες και ξένοι, υπογραμμίζουν την αξία του περιεχόμενου της έκθεσης.
Με αφορμή αυτή την απίστευτα ζεστή υποδοχή που δεχτήκαμε από το κοινό θα θέλαμε να γιορτάσουμε μαζί και να αποχαιρετήσουμε την έκθεση με μία τελευταία φιλική ξενάγηση, μια ωραία ευκαιρία για να τα πούμε ξανά από κοντά.
Η ξενάγηση θα πραγματοποιηθεί από την Καλλιτεχνική Διευθύντρια του Μ.Σ.Τ. Κρήτης, την Κυριακή 9 Νοεμβρίου 2025, στις 12:00, στους εκθεσιακούς χώρους του Μουσείου Σύγχρονης Τέχνης Κρήτης, στην οδό Μεσολογγίου 32.
Λίγα λόγια για την έκθεση:
Η έκθεση διερευνά την αμφίδρομη σχέση της μόδας με τη σύγχρονη τέχνη μέσα από έργα 32 καλλιτεχνών και σχεδιαστών, Ελλήνων και ξένων, ακόμα κι’ όταν το ρούχο απουσιάζει. Είναι ένα on going project που ευελπιστεί να καταδείξει πως αυτό το ταυτοτικό στοιχείο, μετουσιώνεται σε έργο τέχνης.
Αναπόσπαστο μέρος της έκθεσης, το ειδικό αφιέρωμα στη μεγάλη Ρεθύμνια σχεδιάστρια μόδας Σοφία Κοκοσαλάκη με τη διεθνή ακτινοβολία που τίμησε την Ελλάδα απανταχού και που δυστυχώς έφυγε πολύ νωρίς.
Τα έργα της έκθεσης προέρχονται από το Εθνικό Μουσείο Σύγχρονης Τέχνης (ΕΜΣΤ), το Μουσείο Σύγχρονης Τέχνης Κρήτης (ΜΣΤΚ), τον Φορέα Σύγχρονου Πολιτισμού ATOPOS, αίθουσες τέχνης, ιδιωτικές συλλογές και τους καλλιτέχνες.
Η έκθεση πραγματοποιείται υπό την αιγίδα και τη στήριξη του Υπουργείου Τουρισμού.
H έκθεση υλοποιείται με την υποστήριξη του Οργανισμού Πολιτισμού και Ανάπτυξης ΝΕΟΝ.
Περισσότερες πληροφορίες για την έκθεση στο www.cca.gr.
Η είσοδος για την ξενάγηση θα είναι ελεύθερη.
ΕΠΙΚΟΙΝΩΝΙΑ:
ΜΟΥΣΕΙΟ ΣΥΓΧΡΟΝΗΣ ΤΕΧΝΗΣ ΚΡΗΤΗΣ
Δήμος Ρεθύμνης – Διεύθυνση Πολιτισμού – Τμήμα Μουσείων
Μεσολογγίου 32, 74 100 Ρέθυμνο
Τ: +30 28310 52530 – E-mail: info@cca.gr • http\: www.cca.gr

Eκδήλωση με θέμα «Ελαιόλαδο: Πόσο το γνωρίζουμε;»
2025-11-12 18:00 - 19:00 | Γωνιά, Γωνιά, Γωνιά Ρεθύμνου, Ρεθύμνου, 74100, Ελλάδα
Εκδήλωση με θέμα «Ελαιόλαδο: Πόσο το γνωρίζουμε;» θα πραγματοποιηθεί την Τετάρτη 12 Νοεμβρίου, στις 18.00, στην Αίθουσα εκδηλώσεων του πρώην Δημαρχείου Νικηφόρου Φωκά στη Γωνιά Ρεθύμνου.
Αλήθειες και μύθοι για το χρυσάφι της Κρήτης. Ομιλητής: Τζιανουδάκης Λεωνίδας, χημικός, υπεύθυνος Υγιεινής και Ασφάλειας Τροφίμων της Cretanthos.
ΟΡΓΑΝΩΣΗ:

ΣΥΝΔΕΣΜΟΣ ΣΥΝΤΑΞΙΟΥΧΩΝ ΚΑΘΗΓΗΤΩΝ ΡΕΘΥΜΝΟΥ
ΤΟΠΙΚΟ ΣΥΜΒΟΥΛΙΟ ΓΩΝΙΑΣ-ΑΓ.ΑΝΔΡΕΑ ΡΕΘΥΜΝΟΥ
ΔΗΜΟΣΙΑ ΒΙΒΛΙΟΘΗΚΗ ΡΕΘΥΜΝΟΥ
ΤΜΗΜΑ ΠΑΙΔΕΙΑΣ, ΔΙΑ ΒΙΟΥ ΜΑΘΗΣΗΣ, ΔΗΜΟΥ ΡΕΘΥΜΝΗΣ

Παρουσίαση του βιβλίου «Εν μέσω θυέλλης» του Χρήστου Συννεφάκη στο Ρέθυμνο
2025-11-12 18:30 | Στέκι Εκπαιδευτικών Ρεθύμνου, Ηλιακάκη 16, Ρέθυμνο, Ρεθύμνου, 74100
Ο Σύλλογος Εκπαιδευτικών Πρωτοβάθμιας Εκπαίδευσης Νομού Ρεθύμνου και οι Εκδόσεις Ραδάμανθυς παρουσιάζουν το βιβλίο του δασκάλου Χρήστου Συννεφάκη, με τίτλο «Εν μέσω θυέλλης.
Η εκδήλωση θα γίνει την Τετάρτη 12 Νοεμβρίου 2025, στις 6.30 το απόγευμα στο Στέκι των Εκπαιδευτικών (Ηλιακάκη 16, Ρέθυμνο 741 50). Θα μιλήσουν για το βιβλίο οι:

Αναστασιάδης Παναγιώτης, Καθηγητής Π.Τ.Δ.Ε. Πανεπιστημίου Κρήτης
Μοράκη Γεωργία, διευθύντρια του 1ου Δημοτικού Σχολείου Ατσιπόπουλου
Συννεφάκης Χρήστος, συγγραφέας

Συντονισμός: Γιάννης Μαρινάτος, Πρόεδρος ΣΕΠΕ Ρεθύμνου
Στη συλλογή Εν μέσω θυέλλης…, ο Χρήστος Ε. Συννεφάκης υφαίνει με γλώσσα λυρική και διεισδυτική μικρές ιστορίες ανθρώπων που παλεύουν με τις εσωτερικές και εξωτερικές τους καταιγίδες. Ανάμεσα στο φως και στο σκοτάδι, στη μνήμη και στη λήθη, οι ήρωες του συγγραφέα αναζητούν το δικό τους ποτάμι, τη δική τους γέφυρα, τον τρόπο να συμφιλιωθούν με τον εαυτό και τον κόσμο.
Οι αφηγήσεις του ξεχωρίζουν για τη δύναμη των εικόνων, την ευαισθησία του λόγου και τη βαθιά ανθρωπιά τους. Ο Συννεφάκης προσεγγίζει με ρεαλισμό και ποίηση τα πάθη, τις απώλειες και τις σιωπές της καθημερινότητας, φωτίζοντας με τρυφερότητα τις πιο σκοτεινές πλευρές της ψυχής.
Λίγα λόγια από τον συγγραφέα
Γεννήθηκα μια Τετάρτη του Φλεβάρη, το σωτήριον έτος 1974. Τα πρώτα καλοκαίρια μου τα έθρεψε η ανεμελιά του χωριού και τα κανακέματα των παππούδων. Η ζωή όμως δεν είναι πάντα ρόδινη, παρά τα όνειρα, τα σχέδια, τις ευχές, τα ξόρκια και τα σκόρδα που κρεμάς από το ταβάνι, μπας και σε σώσουν! Υποτασσόμενος στους νόμους της φύσης, υποχρεώθηκα να μεγαλώσω. Και καθώς έπρεπε κάποια στιγμή να βρω δουλειά, είπα να γίνω δάσκαλος, για να παλεύω με τελείες, κόμματα και αποσιωπητικά! Εκτός από τον αέρα της τάξης που αγαπώ, γιατί γεμίζει αέρα νιότης και δημιουργίας τα πνευμόνια, μου αρέσει να πλάθω όνειρα και ύστερα να τα φανερώνω με λέξεις. Αυτό όμως που κάνει την καρδιά μου να χτυπά δυνατά είναι όταν σηκώνω το βλέμμα ψηλά και αντικρίζω να μου γνέφουν όλα αυτά τα ροζιασμένα χέρια, που σμίλευαν τα φτερά μου. Δεν έχω καταλάβει ακόμα τι μήνυμα θέλουνε να μου πέμψουνε. Ίσως το ανακαλύψεις εσύ, κρυμμένο μέσα στις αράδες αυτού του βιβλίου που κρατάς στα χέρια σου.
Φωτογραφία εξωφύλλου: Μανώλης Παυλιδάκης

Ξενάγηση στην έκθεση σύγχρονης τέχνης με θέμα: Κάνναβος (ως ίχνος, χώρος, κάδρο, όριο, ουτοπία…)
2025-11-12 19:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Την Τετάρτη 12 Νοεμβρίου, ώρα 7 μ.μ. κθα γίνει ξενάγηση στην Έκθεση Σύγχρονης Τέχνης με θέμα: Κάνναβος (ως ίχνος, χώρος, κάδρο, όριο, ουτοπία…).
Το 8ο Φεστιβάλ Τέχνης Ν.Σ. σε συνδιοργάνωση με το Τμήμα Πολιτισμού του Δήμου Ρεθύμνης σας προσκαλεί την Τετάρτη 12 Νοεμβρίου στις 7 μ.μ. σε μία ξενάγηση στην Έκθεση Σύγχρονης Τέχνης με θέμα: Κάνναβος (ως ίχνος, χώρος, κάδρο, όριο, ουτοπία…) που πραγματοποιείται στο Σπίτι του Πολιτισμού από 15 Οκτωβρίου έως 22 Νοεμβρίου 2025.
Στην Έκθεση, 40 Έλληνες και Κύπριοι καλλιτέχνες, πολλοί απ’ αυτούς καθηγητές Καλών Τεχνών, συνδιαλέγονται με την έννοια και την ατμόσφαιρα μιας περιοχής καθορισμένης, οριοθετημένης και προσδιορισμένης, με προεκτάσεις εννοιολογικές ή μη, που εκπέμπουν SOS.
Στην εποχή μας και σ’ έναν κόσμο με πολίτες έγκλειστους στα κελιά της εικονικής πραγματικότητας, περιχαρακωμένους στην ασφυκτική τους ιδιώτευση, αγωνιούμε για την ανθρώπινη κατάσταση, όπως αυτή διαμορφώνεται στον 21 ο αιώνα, όπου η φορεμένη απόσταση ασφαλείας του ενός πολίτη από τον άλλον είναι το μεγάλο τους άλλοθι.
Μ’ έναν κάνναβο των ορίων και του ανταγωνιστικού χώρου, με μια δομή που τον ετεροκαθορίζει να οριοθετεί χώρους εγκλεισμού ή υποτιθέμενης ελευθεριότητας. Με τον υπαρξιακό μας προσανατολισμό να λαλεί και να χορεύει. Να αναζητά και να αποφεύγει. Να συγκρούεται και να εθελοτυφλεί. Να αναγνωρίζει, ενώ την ίδια στιγμή να λησμονά. Εν κατακλείδι, να παρατηρεί το τραύμα που αιμορραγεί, σ’ ένα κατά παραγγελία υποτιθέμενο εργαστήριο συνύπαρξης.

Επιμέλεια έκθεσης: Χρυσούλα Σκεπετζή, Κωστής Καπελώνης
Συμμετέχουν:
Νίκος Αλεξίου, Μαριλένα Αλιγιζάκη, Ειρήνη Βαζούκου, Βαγγέλης Δασκαλάκης, Ανδρέας Δεβετζής, Χριστίνα Δουζένη, Ευδοξία, Μανώλης Ζαχαριουδάκης, Αρίων Ζουγανέας, Ελένη Ιωαννίδου, Ιωάννα Καζάκη, Βίκυ Καμμένου, Δήμητρα Κανέλλη, Γιώργης Καπελώνης, Κωστής Καπελώνης, Γιώργος Καλστίδης, Κατερίνα Καρούλια, Δέσποινα Κατζαγιαννάκη, Μαρία Κομπατσιάρη, Χάρης Κοντοσφύρης & Σοφία Αντωνακάκη, Κώστας Κουνάλης, Σαβέλλα Μιχαήλ, Παναγιώτης Μιχαήλ & Μαρία Πετρίδη, Ισμήνη Μπονάτσου, Κωνσταντίνα Μπολιεράκη, Δέσποινα Μυριοκεφαλιτάκη, Κώστας Παγωμένος, Άρτεμις Ποταμιάνου, Ελευθερία Προφητηλιώτη, Χρυσούλα Σκεπετζή, Βασίλης Σολιδάκης, Χουρίκ Τοροσιάν, Ειρήνη Τόφα, Βίκυ Τσαλαματά, Ράνια Φραγκουλίδου, Δήμητρα Χανιώτη, Κυριάκος Χατζημιχαηλίδης & ο μεταλλοτεχνίτης Θεόδωρος Κεραμιανός.
INFO:
Ξενάγηση: Τετάρτη 12 Νοεμβρίου, στις 7 μ.μ.
Χώρος: Σπίτι του Πολιτισμού (Ε. Βερνάρδου 12, Ρέθυμνο)
Διάρκεια έκθεσης:15 Οκτωβρίου έως 22 Νοεμβρίου 2025
Ώρες λειτουργίας: καθημερινά 6 μ.μ. – 9 μ.μ. εκτός Δευτέρας
Τηλέφωνο Επικοινωνίας για ξεναγήσεις σχολείων 6976955084

Ημερίδα στο Ρέθυμνο με θέμα «Ο θόρυβος ως ρήξη και ως μορφή»
2025-11-14 18:00 - 22:30 | Ελληνικό Μεσογειακό Πανεπιστήμιο (Ρέθυμνο), Εμμανουήλ Δασκαλάκη 4, Ρέθυμνο, Ρεθύμνου, 74100, Ελλάδα
Παρασκευή 14/11/2025
Αμφιθέατρο Τμήματος Μουσικής Τεχνολογίας
& Ακουστικής (ΕΛΜΕΠΑ), Ρέθυμνο
Ο θόρυβος ως ρήξη και ως μορφή
18:00 – 20:00 Ομιλίες: Κατερίνας Τζεδάκη, Νικόλα Βαλσαμάκη, Νίκου Στεφανάκη, Σπύρου Πολυχρονόπουλου και Γιώργου Σαγκριώτη
21:00 – 22:30 Συναυλίες: Κατερίνας Τζεδάκη, Νικόλα Βαλσαμάκη & Σπύρου Πολυχρονόπουλου
Η πρώτη θεματική του Quasi Una Fantasia εστιάζει στον θόρυβο ως φιλοσοφικό και αισθητικό ζήτημα. Τι σημαίνει να ακούμε θόρυβο; Πού τελειώνει η μουσική και αρχίζει το χάος; Ή μήπως ο θόρυβος είναι απλώς μουσική χωρίς κανόνες; Μέσα από εισηγήσεις που θα αντλούν από τη φιλοσοφική αισθητική και τις σύγχρονες θεωρίες του ήχου, θα τεθούν ερωτήματα για το πώς ορίζεται το ακουστικό πεδίο, τι αποκλείεται ως μη-μουσικό και πώς ο θόρυβος επανέρχεται ως φορέας νοήματος, πολιτικής και συγκίνησης.
Η ημερίδα θα συνοδευτεί από συναυλία έργων που κινούνται στα όρια του θορύβου, προτείνοντας νέες μορφές ακρόασης και συναισθητικής εμπλοκής.
Η ομάδα Quasi Una Fantasia: Φιλοσοφία της Μουσικής είναι μια πρωτοβουλία του Σπύρου Πολυχρονόπουλου (συνθέτη και Επ. Καθηγητή στο Τμήμα Μουσικής Τεχνολογίας και Ακουστικής του ΕΛΜΕΠΑ) και του Γιώργου Σαγκριώτη (Αν. Καθηγητή στο Τμήμα Φιλοσοφίας του Πανεπιστημίου Πατρών) που αποσκοπεί στη δημιουργία ενός θεσμού με επίκεντρο τη φιλοσοφία της μουσικής. Κάθε εκδήλωση θα βασίζεται σε μια διαφορετική θεματική, επικεντρωμένη σε σύγχρονα ερωτήματα γύρω από τη φύση, τη λειτουργία και την αισθητική της μουσικής.
Το πρόγραμμα θα περιλαμβάνει ημερίδα διαλέξεων και παρεμβάσεων από μουσικούς, φιλοσόφους και άλλους θεωρητικούς, καθώς και συναυλία. Η διοργάνωση θα μετακινείται κάθε φορά σε διαφορετική πόλη, δημιουργώντας ένα δυναμικό πεδίο ανταλλαγής ιδεών και εμπειριών.

Παρουσίαση της ποιητικής συλλογής του Ηλία Κουρκούτα «Ο σκύλος της αγάπης»
2025-11-14 19:00 - 21:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Το 8ο Φεστιβάλ Τέχνης Ν.Σ. με την υποστήριξη του Δήμου Ρεθύμνης, παρουσιάζει την ποιητική συλλογή του Ηλία Κουρκούτα «Ο σκύλος της αγάπης» από τις εκδόσεις ΤΟΠΟΣ, την Παρασκευή 14 Νοεμβρίου, στις 7.00 μ.μ. στο Σπίτι του Πολιτισμού
Ομιλητές:
Αντώνης Χουρδάκης, Καθηγητής Ιστορίας, ΠΤΔΕ
Βασιλική Βασιλούδη, Επικ. Καθηγήτρια Παιδικής Λογοτεχνίας, ΠΤΔΕ
Πάνος Ιωάννου, Καθηγητής Ιστορίας της Τέχνης, ΠΚ
Τη βραδιά θα συνοδεύει, με μελωδίες βιολοντσέλου, ο μουσικός Μπερνάρντ.
Απαγγελίες:
Μυρτώ Μαρκάκη, ηθοποιός
Άννα – Μαρία Γεωργούση, εκπαιδευτικός
Ο Ηλίας Κουρκούτας γεννήθηκε στη Λάρισα. Είναι Κλινικός Ψυχολόγος και Καθηγητής στο ΠΤΔΕ του Πανεπιστημίου Κρήτης. Ως προς το ποιητικό έργο, έχει δημοσιεύσει σε σημαντικά ελληνικά λογοτεχνικά περιοδικά όπως τα Ποιείν, Φρέαρ, Bibliotheque, Fractal, Νέο Πλανόδιο, Οδός Πανός, Χάρτης, Θράκα, Εξιτήριο, Μονόκλ και Book Culture. Έχει επίσης δημοσιεύσει σε αγγλικά (Versopolis Review), ιταλικά (Inverso) καθώς και σε ισπανικά & λατινοαμερικάνικα περιοδικά. Έχει επιμεληθεί μία συλλογή στα γαλλικά με ποιήματά του και ποιήματα Βέλγων και Γάλλων ποιητών και ένα ψυχαναλυτικό δοκίμιο για την προσωπικότητα του Paul Gauguin.
Η τελευταία του συλλογή ποιημάτων «Ο σκύλος της αγάπης» έλαβε εξαιρετικές κριτικές στον λογοτεχνικό κόσμο (Δ. Αγγελής, Λ. Καλλέργη, Ε. Κορνέτη, Γ. Ρούσκας, Γ. Σαράτσης) και επιλέχθηκε ανάμεσα στους τίτλους για το βραβείο κοινού («Διαγωνισμός Public»). Μια συλλογή παλαιών και νέων ποιημάτων μόλις κυκλοφόρησε στα ισπανικά, με τίτλο “Ατίθασα άλογα στη μοναξιά της επιθυμίας” (‘Caballos indómitos en la soledad del deseo’), σε μετάφραση του μεγάλου ισπανού Ελληνιστή José Antonio Moreno Jurado (μεταφραστή του Ελύτη, Σεφέρη, Ερωτόκριτου, Ποιητών Γενιάς του ’30 & Νέων Ποιητών), επίτιμου Δρ του Ιονίου Παν/μίου.

«Σπονδή Μνήμης» προς τιμήν της αείμνηστης Φλωρεντίνης Σκουλούδη-Καλούτση
2025-11-16 19:00 | Λύκειο Ελληνίδων Ρεθύμνου, Ελευθερίου Βενιζέλου 79, Ρέθυμνο, Ρεθύμνου, 74100, Ελλάδα
Την Κυριακή 16 Νοεμβρίου 2025, στις 7μ.μ. το Λύκειο των Ελληνίδων μας προσκαλεί σε «Σπονδή Μνήμης» προς τιμήν της αείμνηστης Μούσας της Κρητικής – Ελληνικής Παράδοσης, ζωγράφου και καλλιτέχνιδος, Ρεθυμνίας από τις Μαργαρίτες Μυλοποτάμου, Φλωρεντίνης Σκουλούδη – Καλούτση.
Ομιλητές θα είναι:

Η δημοσιογράφος, λογοτέχνης, ιστορική ερευνήτρια, κ. Εύα Λαδιά, με θέμα: «Φλωρεντίνη Καλούτση, μια Ιεροφάντιδα της Παράδοσης» και
ο κ. Κώστας Δασκαλάκης, σχεδιαστής κλωστοϋφαντουργός, τ. διευθυντής του Κέντρου Κρητικής Λαϊκής Τέχνης με θέμα: «Ανάλυση υφαντών Φλωρεντίνης Καλούτση».

Θα ακολουθήσει η βράβευση της που θα παραλάβει ο υιός της κ. Γεώργιος Καλούτσης.
Οι ομιλίες θα συνοδεύονται από αντίστοιχες προβολές.
Δύο λόγια για μια σχεδόν άγνωστη Μούσα… Φλωρεντίνη Σκουλούδη – Καλούτση
Γεννήθηκε στις Μαργαρίτες Μυλοποτάμου, σε ευκατάστατη οικογένεια στα τέλη του 19ου αιώνα. Το 1906 ο πατέρας της ζήτησε την άδεια από τις Αρχές, τότε, και έφυγε μαζί της στο Λονδίνο όπου η Φλωρεντίνη εγγράφηκε και σπούδασε για πέντε χρόνια στην Βασιλική Ακαδημία Καλών Τεχνών του Λονδίνου και από την οποία βραβεύθηκε για το εξαίρετο ταλέντο της.
Πίσω στον τόπο της, μελέτησε τα Κρητικά χειροτεχνήματα και κυρίως τα υφαντά και αναπαρήγαγε σχέδια και χρώματα με σεβασμό, υψηλή αισθητική και καινοτόμα αντίληψη θέλοντας να διασώσει και να αναδείξει ευρέως και στην Ευρώπη, τον πολύτιμο πλούτο της Ελληνικής και Κρητικής κληρονομιάς.
Το κατόρθωσε προβάλλοντάς την, επιδεικνύοντας απίστευτη εργατικότητα και δημιουργία και με την δική της βιοτεχνία, της εποχής, ονομαζόμενη «Διπλούς Πέλεκυς», πάντα με υπευθυνότητα και αστείρευτη αγάπη για τα αριστουργήματα της Κρητικιάς-Ελληνίδας.
Υπήρξε προσωπική φίλη της Έλενας Βενιζέλου η οποία εκτιμούσε βαθιά την δουλειά, το έργο αλλά και την προσωπικότητά της.
Επί πλέον, η πρωτοπόρα έμπνευση, η καλλιέργεια και η γνώση της την οδηγούσαν σε υπέροχους αισθητικά σχεδιασμούς πάντα με το στίγμα της Ελληνικής Παράδοσης, οι οποίοι κέρδισαν τον θαυμασμό της Αθηναϊκής κοινωνίας και του ίδιου του παλατιού, στις αρχές του 20ου αιώνα.
Αυτή είναι μια πολύ συνοπτική αναφορά στη ζωή και στο πλούσιο, τόσο πολύτιμο για τον τόπο μας, έργο της που σημάδεψε γενιές αλλά που σήμερα η δημιουργός του είναι σχεδόν άγνωστη τουλάχιστον στην πόλη μας, τον γενέθλιο τόπο της.
Περισσότερα, στην εκδήλωση του Λυκείου των Ελληνίδων στις 16 του μηνός στις 7 το βράδυ με την κ. Εύα Λαδιά και τον κ. Κώστα Δασκαλάκη.

Επετειακή εκδήλωση για το Μίκη Θεοδωράκη στο Ρέθυμνο
2025-11-19 18:30 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Διεπιστημονική εκδήλωση στο πλαίσιο εορτασμού των 100 χρόνων από τη γέννηση του Μίκη Θεοδωράκη, συνδιοργανώνουν το Μουσείο Ιατρικής Κρήτης της Ιατρικής Σχολής του Πανεπιστημίου Κρήτης με θερμούς υποστηρικτές το Τμήμα Παιδείας και το Τμήμα Πολιτισμού του Δήμου Ρεθύμνης, το Τμήμα Μουσικής Τεχνολογίας και Ακουστικής της Σχολής Μουσικής και Οπτικοακουστικών Τεχνολογιών του ΕΛΜΕΠΑ και το Σύλλογο «Οι Φίλοι της Μουσικής».
Η εκδήλωση θα πραγματοποιηθεί στο «Σπίτι του Πολιτισμού», στις 19 Νοεμβρίου 2025, στις 18.30 στο Ρέθυμνο και προσφέρεται δωρεάν σε όλους τους πολίτες.
Πρόκειται για μια σημαντική πολιτιστική και επιστημονική πρωτοβουλία, η οποία συνδέει τη μουσική, την τεχνολογία και τις επιστήμες υγείας με το πολυδύναμο έργο του σπουδαίου Έλληνα δημιουργού Μίκη Θεοδωράκη.
Ο στόχος της άλλωστε είναι η απόδοση τιμής στον εκλιπόντα Μίκη Θεοδωράκη, ο οποίος έχει καταξιωθεί ως ένας από τους ικανότερους εκφραστές και αξιότερους πρεσβευτές του ελληνικού πνεύματος και ψυχής.
Επιπλέον, μέσα από τη γόνιμη σύμπραξη των διοργανωτών, επιτυγχάνεται η διασύνδεση της επιστήμης με τον πολιτισμό και προάγεται ο διάλογος ανάμεσα στην επιστήμη και την κοινωνία.
Το κοινό του Ρεθύμνου θα έχει τη δυνατότητα να παρακολουθήσει ομιλίες και δρώμενα υψηλού επιπέδου, με τη συμμετοχή καταξιωμένων επιστημόνων και μουσικολόγων από όλη την Ελλάδα.
Η συμμετοχή του Δήμου Ρεθύμνης στη διοργάνωση, κατόπιν ομόφωνης απόφασης του Δημοτικού Συμβουλίου (Αρ. Απόφ. 443/15.10.2025), εντάσσεται στο στρατηγικό του σχεδιασμό για την προώθηση της παιδείας, της πολιτιστικής δημιουργίας και της δια βίου μάθησης, την ενίσχυση της πνευματικής ανάπτυξης της πόλης και την προβολή του Ρεθύμνου ως κέντρο ποιοτικών πολιτιστικών δράσεων με πανελλήνια απήχηση.

«Άδειο Νυφικό»: Παρουσίαση του νέου βιβλίου της Λένας Μαντά και της Κλαίρη Θεοδώρου στο Ρέθυμνο
2025-11-19 19:00 | Βιβλιοπωλείο Κλαψινάκης, Ηγουμένου Γαβριήλ 59, Ρέθυμνο, Ρεθύμνου, 74100, Ελλάδα
Η Λένα Μαντά και η Κλαίρη Θεοδώρου έρχονται στο Ρέθυμνο για να παρουσιάσουν το νέο τους βιβλίο «Άδειο Νυφικό» και να μοιραστούν μαζί μας ιστορίες, συναισθήματα και… μυστικά γραφής.
Η εκδήλωση θα πραγματοποιηθεί την Τετάρτη 19 Νοεμβρίου στις 19:00 στο χώρο του κεντρικού βιβλιοπωλείου «Κλαψινάκης» (Ηγουμένου Γαβριήλ 59, Ρέθυμνο).

Προβολή ταινίας και έκθεση βιβλίων στη Δημόσια Κεντρική Βιβλιοθήκη Ρεθύμνου για την Παγκόσμια Ημέρα Φιλοσοφίας
2025-11-19 19:00 | Δημόσια Κεντρική Βιβλιοθήκη Ρεθύμνου, Μπίρη 6, Ρέθυμνο, Ρεθύμνου, Ελλάδα
Με αφορμή τον εορτασμό της Παγκόσμιας Ημέρας Φιλοσοφίας, που καθιερώθηκε από την UNESCO το 2002 και τιμά τη φιλοσοφία ως πηγή κριτικής σκέψης, κατανόησης, ανεκτικότητας και ειρήνης, η Δημόσια Κεντρική Βιβλιοθήκη Ρεθύμνου από κοινού με το Τμήμα Φιλοσοφίας του Πανεπιστημίου Κρήτης, το Κέντρο Αρχαίου Ελληνικού και Κινεζικού Πολιτισμού (ΚΕΛΚΙΠ) και τη Βιβλιοθήκη του Πανεπιστήμιου Κρήτης διοργανώνουν μια ξεχωριστή βραδιά κινηματογράφου και φιλοσοφικού στοχασμού.
Την Τετάρτη 19 Νοεμβρίου στις 7.00 μ.μ. στη Δημόσια Κεντρική Βιβλιοθήκη θα προβληθεί η βραβευμένη ταινία «Η απάντηση στο για πάντα» (The answer to forever) του Κινέζου σκηνοθέτη Zheng Yunchang (2024, 83’) με ελληνικούς και αγγλικούς υπότιτλους.

Η ταινία προσεγγίζει με λεπτότητα και στοχαστική ματιά τα ζητήματα της απώλειας και της θνητότητας, αποτελώντας αφετηρία για έναν ουσιαστικό διάλογο με το κοινό. Την ταινία θα προλογίσουν ο Καθ. Κ. Σπανουδάκης, Πρόεδρος του ΕΣ της Δ.Κ.Β.Ρ., και η Καθ. Χλόη Μπάλλα, Πρόεδρος του Κέντρου Αρχαίου Ελληνικού και Κινεζικού Πολιτισμού.
Μετά την προβολή της ταινίας θα ακολουθήσει σχολιασμός από τον Βαγγέλη Καραδήμα, Καθηγητή στο Τμήμα Ψυχολογίας του Πανεπιστημίου Κρήτης, καθώς και συζήτηση με το κοινό.
Παράλληλα, στο φουαγιέ της Δημόσιας Βιβλιοθήκης, θα υπάρχει έκθεση ελληνικών βιβλίων με θέμα την κινέζικη φιλοσοφία.
Η είσοδος για το κοινό είναι ελεύθερη.
Τόπος: Δημόσια Κεντρική Βιβλιοθήκη Ρεθύμνου
Ημέρα: 19 Νοεμβρίου
Ώρα: 19:00

Διάλεξη με θέμα: «Αυτογνωσία & Εσωτερισμός: Συνάντηση Τέχνης, Επιστήμης, Φιλοσοφίας και Θρησκείας»
2025-11-19 19:30 | Theorist Cafe, Καζαντζάκη 1,, Ρέθυμνο, Κρήτη, 74100, Greece
Ο Γνωστικός Πολιτιστικός Σύλλογος Samael – Lakhsmi σας προσκαλεί την Τετάρτη 19 Νοεμβρίου στις 19:30 στη Διάλεξη με θέμα: «Αυτογνωσία & Εσωτερισμός: Συνάντηση Τέχνης, Επιστήμης, Φιλοσοφίας και Θρησκείας»
Τοποθεσία: Βιβλιοκαφέ «Theorist» Καζαντζάκη 1, ΡΕΘΥΜΝΟ
ΕΙΣΟΔΟΣ ΕΛΕΥΘΕΡΗ – ΠΕΡΙΟΡΙΣΜΕΝΕΣ ΘΕΣΕΙΣ
Θα μελετήσουμε τη Γνωστική Διδασκαλία, ως μια Συμπαντική Γνώση, η οποία μας βοηθάει μέσω της Τέχνης, της Επιστήμης, της Φιλοσοφίας και της Θρησκείας, να γνωρίσουμε τόσο τον εαυτό μας όσο και τα μυστήρια της ζωής και του θανάτου.
Η διάλεξη αυτή αποτελεί την έναρξη ενός Βιωματικού Σεμιναρίου Αυτογνωσίας & Εσωτερισμού (22 Μαθημάτων) που θα πραγματοποιείται μια φορά την εβδομάδα, κάθε Τετάρτη στις 19:30.
Στο Σεμινάριο αυτό θα αναλύσουμε θέματα Εσωτερικής Ψυχολογίας και Πρακτικής Φιλοσοφίας καθώς επίσης και διάφορους Συμπαντικούς Νόμους καθώς και Τεχνικές Διαλογισμού και Αφύπνισης της Συνείδησης. Κάθε μάθημα θα περιλαμβάνει τόσο Θεωρητικό όσο και Πρακτικό μέρος.
Για δήλωση συμμετοχής καλέστε μας στο 6944393627
Ποιοι είμαστε;
Ο Γνωστικός Πολιτιστικός Σύλλογος Samael – Lakhsmi είναι μη κερδοσκοπικός και μοιράζεται ελεύθερα τις Πνευματικές Διδασκαλίες των σύγχρονων Δασκάλων, Α.Δ. Samael Aun Weor, Α.Δ. Lakhsmi και Α.Δ. Michael. Αυτές οι Διδασκαλίες στοχεύουν να βοηθήσουν τους Αναζητητές της αλήθειας και της σοφίας στην Αυτογνωσία και στην Αφύπνιση της Συνείδησης.

Βιωματικό εργαστήρι PLEXUS για ενήλικο κοινό στο 8ο Φεστιβάλ Τέχνης Ν.Σ.
2025-11-22 18:00 - 20:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Εξερευνώντας τα όρια της τέχνης και της έκφρασης από τους [nomades artcore]
Το 8ο Φεστιβάλ Τέχνης Ν.Σ. σε συνδιοργάνωση με το Τμήμα Πολιτισμού του Δήμου Ρεθύμνης σας προσκαλεί στην τελευταία του εκδήλωση για το 2025.
Το Σάββατο 22 Νοεμβρίου η ομάδα [nomades artcore], μετά την ολοκλήρωση του καλλιτεχνικού εργαστηρίου PLEXUS και τη μεγάλη ανταπόκριση από εκπαιδευτικούς και μαθητές/τριες της Β΄βάθμιας Εκπαίδευσης Ρεθύμνου, ανοίγει για μία μόνο ημέρα το εργαστήρι για ενήλικο κοινό.
Ένα θεατρικό εικαστικό εργαστήρι, μια βιωματική περιήγηση, που θα συνομιλήσει με τα έργα της έκθεσης, θα εμπνευστεί από την θεματική του και θα συνθέσει νέες αναπαραστάσεις μέσα από το βλέμμα των συμμετεχόντων.
Με αφορμή την έκθεση και με εργαλεία τις τεχνικές θεάτρου, οι συμμετέχοντες/ουσες θα έρθουν σε επαφή με την τέχνη των εικαστικών και της αρχιτεκτονικής, θα κατανοήσουν την έννοια του ορίου, της διερεύνησης και διεύρυνσης αυτού και την ελευθερία της ατομικής και συλλογικής έκφρασης, ώστε να συνθέσουν το δικό τους ζωντανό γλυπτό.
Πώς ερμηνεύουμε έργα σύγχρονης τέχνης; Πώς συνομιλούν με το παρόν και με τις δικές μας εμπειρίες;
Ένα θεατρικό εργαστήριο που θα μας δώσει την δυνατότητα να γνωρίσουμε την έννοια του Καννάβου με βιωματικό τρόπο. Στόχος να αναπτύξουμε την κριτική μας ικανότητα εκτός των συμβατικών πλαισίων, να εστιάσουμε στην αφαίρεση, το συμβολισμό και την πειραματική φύση της μοντέρνας τέχνης, να δώσουμε τις δικές μας ερμηνείες και να ευαισθητοποιηθούμε σε σημαντικά θέματα οξύνοντας την κοινωνική μας συνείδηση.
Το 8th N.S. Art Festival 2025, πραγματεύεται την έννοια του Καννάβου ως ίχνος, χώρος, κάδρο, όριο, ουτοπία.
Επιμέλεια έκθεσης: Χρυσούλα Σκεπετζή και Κωστής Καπελώνης.
Ταυτότητα Εργαστηρίου:
Σάββατο 22 Νοεμβρίου 2025 – ώρα: 18:00 – 19:45
Μέγιστος αριθμός συμμετεχόντων: 20 άτομα
Τόπος διεξαγωγής: Σπίτι του Πολιτισμού, Ρέθυμνο
Είσοδος Δωρεάν. Μόνο με κράτησης θέσεων
Επικοινωνία: oi.nomades@gmail.com |6949745793
Δημιουργία εργαστηρίου: Κωνσταντίνα Γιασεμίδου, Πέτρος Ρούσσος, Γιάννης Σιούτης
Το εργαστήριο πραγματοποιήθηκε για τα σχολεία με την αιγίδα και την χρηματοδότηση του Υπουργείου Πολιτισμού και Αθλητισμού.
Η μουσικο-θεατρική παράσταση του Σταύρου Σιόλα “Της Άρνης το Νερό και άλλα μουσικά μονόπρακτα” – που ήταν προγραμματισμένη για την ίδια ημέρα – αναβάλλεται λόγω τεχνικών προβλημάτων.

Έκθεση σύγχρονης τέχνης «Κάνναβος» στο Σπίτι του Πολιτισμού
2025-11-22 18:00 - 21:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Το 8ο Φεστιβάλ Τέχνης Ν.Σ. σε συνδιοργάνωση με το Τμήμα Πολιτισμού του Δήμου Ρεθύμνης παρουσιάζει από 15 Οκτωβρίου στο Ρέθυμνο, την Έκθεση Σύγχρονης Τέχνης με θέμα: «Κάνναβος (ως ίχνος, χώρος, κάδρο, όριο, ουτοπία…)»
Στην Έκθεση Σύγχρονης Τέχνης με θέμα τον Κάνναβο, 40 Έλληνες και Κύπριοι καλλιτέχνες, πολλοί απ’ αυτούς καθηγητές Καλών Τεχνών, συνδιαλέγονται με την έννοια και την ατμόσφαιρα μιας περιοχής καθορισμένης, οριοθετημένης και προσδιορισμένης, με προεκτάσεις εννοιολογικές ή μη, που εκπέμπουν SOS.
Στην εποχή μας και σ’ έναν κόσμο με πολίτες έγκλειστους στα κελιά της εικονικής πραγματικότητας, περιχαρακωμένους στην ασφυκτική τους ιδιώτευση, αγωνιούμε για την ανθρώπινη κατάσταση, όπως αυτή διαμορφώνεται στον 21ο αιώνα, όπου η φορεμένη απόσταση ασφαλείας του ενός πολίτη από τον άλλον είναι το μεγάλο τους άλλοθι.
Μ’ έναν κάνναβο των ορίων και του ανταγωνιστικού χώρου, με τη δομή που τον ετεροκαθορίζει να οριοθετεί χώρους εγκλεισμού ή υποτιθέμενης ελευθεριότητας. Με τον υπαρξιακό μας προσανατολισμό να λαλεί και να χορεύει. Να αναζητά και να αποφεύγει. Να συγκρούεται και να εθελοτυφλεί. Να αναγνωρίζει, ενώ την ίδια στιγμή να λησμονά. Εν κατακλείδι, να παρατηρεί το τραύμα που αιμορραγεί, σ’ ένα κατά παραγγελία υποτιθέμενο εργαστήριο συνύπαρξης.
Επιμέλεια έκθεσης: Χρυσούλα Σκεπετζή, Κωστής Καπελώνης
Συμμετέχουν: Νίκος Αλεξίου, Μαριλένα Αλιγιζάκη, Ειρήνη Βαζούκου, Βαγγέλης Δασκαλάκης, Ανδρέας Δεβετζής, Χριστίνα Δουζένη, Ευδοξία, Μανώλης Ζαχαριουδάκης, Αρίων Ζουγανέας, Ελένη Ιωαννίδου, Ιωάννα Καζάκη, Βίκυ Καμμένου, Δήμητρα Κανέλλη, Γιώργης Καπελώνης, Κωστής Καπελώνης, Γιώργος Καλστίδης, Κατερίνα Καρούλια, Δέσποινα Κατζαγιαννάκη, Μαρία Κομπατσιάρη, Χάρης Κοντοσφύρης & Σοφία Αντωνακάκη, Κώστας Κουνάλης, Σαβέλλα Μιχαήλ, Παναγιώτης Μιχαήλ& Μαρία Πετρίδη, Ισμήνη Μπονάτσου, Κωνσταντίνα Μπολιεράκη, Δέσποινα Μυριοκεφαλιτάκη, Κώστας Παγωμένος, Άρτεμις Ποταμιάνου, Ελευθερία Προφητηλιώτη, Χρυσούλα Σκεπετζή, Βασίλης Σολιδάκης, Χουρίκ Τοροσιάν, Βίκυ Τσαλαματά, Ράνια Φραγκουλίδου, Δήμητρα Χανιώτη, Κυριάκος Χατζημιχαηλίδης & ο μεταλλοτεχνίτης Θεόδωρος Κεραμιανός.
INFO:
Χώρος: Σπίτι του Πολιτισμού (Ε. Βερνάρδου 12, Ρέθυμνο)
Διάρκεια έκθεσης: 15 Οκτωβρίου έως 22 Νοεμβρίου 2025
Ώρες λειτουργίας: καθημερινά 6μμ – 9μμ, εκτός Δευτέρας.
Τηλέφωνο επικοινωνίας για ξεναγήσεις σχολείων 6976955084​.

Ο ηχητικός περίπατος «Και Εδώ» από την ομάδα Scarmi με αφορμή τη Διεθνή Ημέρα για την Εξάλειψη της Βίας κατά των Γυναικών
2025-11-25 18:00 - 21:00, 2025-11-26 18:00 - 21:00 | Πλατεία 25ης Μαρτίου, Πλατεία 25ης Μαρτίου, Ρέθυμνο, Ρεθύμνου, 74100, Greece
Το Συμβουλευτικό Κέντρο Γυναικών της Διεύθυνσης Κοινωνικών Υπηρεσιών Δήμου Ρεθύμνης σε συνεργασία με την Ομάδα Scarmi, παρουσιάζουν το έργο «Και Εδώ», έναν ηχητικό μουσικό αφηγηματικό περίπατο, που επιδιώκει να φωτίσει τις αόρατες τοπογραφίες της έμφυλης βίας στον δημόσιο χώρο της πόλης μας.
Με τη χρήση ακουστικών κεφαλής, τα άτομα που συμμετέχουν ακολουθούν μια διαδρομή στην πόλη και βιώνουν μια σύνθετη αφήγηση όπου ανώνυμες μαρτυρίες γυναικών, λογοτεχνικά θραύσματα, πρωτότυπη μουσική και περιβαλλοντικοί ήχοι συνθέτουν έναν χάρτη εμπειριών. Σημεία καθημερινά μετατρέπονται σε φορτισμένα πεδία μνήμης.
Η πόλη αποκαλύπτεται ως παράλληλος, ηχητικός χάρτης της πατριαρχίας· ένας χάρτης που αναδεικνύει το κρυμμένο, εσωτερικό, θηλυκό τραύμα που ο αστικός χώρος κουβαλά σιωπηλά. Ένα τραύμα αθέατο, χαραγμένο στις λεπτομέρειες της καθημερινότητας, που μέχρι τώρα δεν είχε ακουστεί.
Το «Και Εδώ» βασίζεται σε πραγματικά βιώματα γυναικών, τα οποία συγκεντρώθηκαν μέσω ερωτηματολογίων και έρευνας. Το υλικό έχει επεξεργαστεί και προσαρμοστεί, εξυπηρετώντας τις ανάγκες του ηχητικού έργου.
«Η πατριαρχία δεν κατοικεί μόνο σε θεσμούς, αλλά και στον χώρο: στις αφανείς γωνιές της πόλης που δεν αποτυπώνονται σε επίσημους χάρτες».
Πότε: Τρίτη 25 & Τετάρτη 26 Νοεμβρίου 2025 _ Ρέθυμνο
Ώρες: 18.00 & 20.00
Σημείο έναρξης: Πλατεία 25ης Μαρτίου, Ρέθυμνο (παρακαλείστε να βρίσκεστε στο χώρο 15 λεπτά νωρίτερα)
Είσοδος: Ελεύθερη
Διάρκεια: 60 λεπτά
Περιορισμένος αριθμός συμμετοχών / Απαραίτητη κράτηση θέσης (έναρξη κρατήσεων 17/11): Και Εδώ _εισιτήρια
Συντελεστές
Σύλληψη / Δραματουργία / Σκηνοθεσία / Γραφιστικά / Αφήγηση: Αποστολάκη Ελεάννα
Πρωτότυπη Μουσική / Μίξη Ήχου / Ηχητικός Σχεδιασμός: Φλουρής Μιχάλης, Πιτσιδήμος Χριστόφορος
Παραγωγή: Συμβουλευτικό Κέντρο Γυναικών Δήμου Ρεθύμνης & Ομάδα Scarmi (ΑΝΤΑΝΑΚΛΑΣΕΙΣ ΑΜΚΕ).
***Το έργο περιλαμβάνει αναφορές σε έμφυλη βία και κακοποιητικές εμπειρίες, οι οποίες ενδέχεται να λειτουργήσουν ως σημεία πυροδότησης (trigger points) για άτομα με αντίστοιχα βιώματα…

Διάλεξη με θέμα «Ο Αριστοτέλης συναντά τη νευροεπιστήμη: η μίμησις, τα συναισθήματα και το αληθινό ψεύδος του θεάτρου»
2025-11-25 18:30 | Φοιτητική Εστία – Πολιτιστικό Κέντρο Ξενία, Ψαρρού 46, Ρέθυμνο, Ρεθύμνου, 74100
Πρόγραμμα Μεταπτυχιακών Σπουδών
“Κλασικές Σπουδές”
Καθ. Βάιος Λιαπής
(καθηγητής του Αρχαίου Θεάτρου και της Πρόσληψής του
και αντιπρύτανης στο Ανοικτό Πανεπιστήμιο Κύπρου)
Ο Αριστοτέλης συναντά τη νευροεπιστήμη:
η μίμησις, τα συναισθήματα και το αληθινό ψεύδος του θεάτρου
Αίθουσα Διαλέξεων του Φοιτητικού Πολιτιστικού Κέντρου “Ξενία”
Τρίτη 25 Νοεμβρίου 2025, 18.30
Η διάλεξη είναι ανοιχτή σε κάθε ενδιαφερόμενη και ενδιαφερόμενο και πραγματοποιείται στο πλαίσιο ερευνητικού σεμιναρίου (Workshop) με θέμα «Σύγχρονες διεπιστημονικές προσεγγίσεις στα αρχαία ελληνικά κείμενα».
Ο Βάιος Λιαπής είναι Καθηγητής του Αρχαίου Θεάτρου και της Πρόσληψής του στο Ανοικτό Πανεπιστήμιο Κύπρου και Αντιπρύτανης του ιδρύματος. Σπούδασε κλασική φιλολογία στα Πανεπιστήμια Αθηνών και Γλασκώβης. Δίδαξε στα Πανεπιστήμια Κύπρου, Μοντρεάλ και Πατρών, καθώς και στη ν École Normale Supérieure (Παρίσι) ως επισκέπτης καθηγητής. Υπήρξε μέλος του Ινστιτούτου Προηγμένων Σπουδών (Princeton) και υπότροφος διαφόρων πανεπιστημιακών και ερευνητικών ιδρυμάτων στις ΗΠΑ, στον Καναδά και στην Ευρώπη. Έχει διατελέσει επικεφαλής ερευνητικών έργων χρηματοδοτούμενων από δημόσιους φορείς στον Καναδά και στην Κύπρο. Έχει δημοσιεύσει βιβλία, συλλογικούς τόμους και άρθρα σε διεθνή επιστημονικά περιοδικά για θέματα σχετικά με την αρχαία ελληνική τραγωδία, τη νεοελληνική λογοτεχνία, την αρχαία ελληνική θρησκεία κ.ά. Είναι συνεργάτης του Κέντρου Διαδικτυακών Μαθημάτων Mathesis και το 2018 βραβεύτηκε με το Κρατικό Βραβείο Απόδοσης Έργου της Αρχαίας Ελληνικής Γραμματείας στα Νέα Ελληνικά για τη μετάφραση του Κύκλωπα του Ευριπίδη.

Παρουσίαση του βιβλίου της Αγγελικής Λυγινού «Το μοιρολόι ως γυναικεία θρηνητική πρακτική και οι μετασχηματισμοί του»
2025-11-26 19:00 | Δημόσια Κεντρική Βιβλιοθήκη Ρεθύμνου, Μπίρη 6, Ρέθυμνο, Ρεθύμνου, Ελλάδα
Η Δημόσια Βιβλιοθήκη Ρεθύμνης και οι Εκδόσεις Ραδάμανθυς διοργανώνουν την Τετάρτη 26 Νοεμβρίου 2025, στις 7 μ.μ., την παρουσίαση του βιβλίου της Αγγελικής Λυγινού με τίτλο «Το μοιρολόι ως γυναικεία θρηνητική πρακτική και οι μετασχηματισμοί του – Η περίπτωση της Κρήτης».
Για το βιβλίο θα μιλήσουν:

Θεόδωρος Ρηγινιώτης, θεολόγος και εκπαιδευτικός
Άρης Τσαντηρόπουλος, καθηγητής Κοινωνικής Ανθρωπολογίας του Πανεπιστημίου Κρήτης
Αγγελική Λυγινού, συγγραφέας του βιβλίου

Την εκδήλωση θα πλαισιώσει μουσικά ο Χρυσόστομος Καβούνης, εκπαιδευτικός.
Χαιρετισμό θα απευθύνει ο Χρήστος Τσαντής, υπεύθυνος των Εκδόσεων Ραδάμανθυς, ενώ τη συζήτηση θα συντονίσει ο Νίκος Δερεδάκης, εκπαιδευτικός.
Το βιβλίο της Αγγελικής Λυγινού εξερευνά σε βάθος τη γυναικεία θρηνητική παράδοση της Κρήτης, μέσα από μια ανθρωπολογική και κοινωνιολογική προσέγγιση, φωτίζοντας πτυχές του μοιρολογιού που παραμένουν ζωντανές αλλά και μεταβαλλόμενες στο πέρασμα του χρόνου.
Η εκδήλωση είναι ανοιχτή στο κοινό.

Εκδήλωση με θεμα «Οικολογία και Πανδημίες: Τελειώσαμε με τις Πανδημίες;»
2025-11-26 19:30 | Φοιτητική Εστία – Πολιτιστικό Κέντρο Ξενία, Ψαρρού 46, Ρέθυμνο, Ρεθύμνου, 74100
Το θέμα «Οικολογία και Πανδημίες: Τελειώσαμε με τις Πανδημίες;» θα τεθεί στο επίκεντρο των εισηγήσεων και του διαλόγου που θα αναπτυχθεί στην εκδήλωση του προγράμματος «Βραδιές Οικολογίας» η οποία θα πραγματοποιηθεί την Τετάρτη 26 Νοεμβρίου 2025, στις 19:30 στο Πολιτιστικό Κέντρο «ΞΕΝΙΑ», στο Ρέθυμνο.
Το πρόγραμμα διοργανώνεται από τον Δήμο Ρεθύμνης και το Πανεπιστήμιο Κρήτης με τη σύμπραξη του Βοτανικού Κήπου του Πανεπιστημίου Κρήτης, της Κοσμητείας Σχολής Επιστημών Αγωγής, του Προγράμματος Μεταπτυχιακών Σπουδών «Πράσινη Βιολογία» και του Τμήματος Παιδείας του Δήμου Ρεθύμνης, με τη συμμετοχή της Εθελοντικής Ομάδας «Νοιάζομαι και δρω».
Για ακόμα μια φορά διακεκριμένοι επιστήμονες θα ανοίξουν τον διάλογο με τις εισηγήσεις τους σε σειρά κρίσιμων θεμάτων που άπτονται αυτού του ενδιαφέροντος και ζωτικύ αντικειμένου.
Κεντρικοί ομιλητές της εκδήλωσης θα είναι ο Καθηγητής Κλινικής Ιολογίας της Ιατρικής Σχολής του Πανεπιστημίου Κρήτης, Γεώργιος Σουρβίνος με το θέμα «Πανδημίες και Κλιματική Αλλαγή» και ο Ομότιμος Καθηγητή Γενικής Ιατρικής και Πρωτοβάθμιας Φροντίδας Υγείας της Ιατρικής Σχολής του Πανεπιστημίου Κρήτης, Χρήστος Λιονής με το θέμα «Προετοιμάζοντας την Πρωτοβάθμια Φροντίδα Υγείας για μελλοντικές Πανδημίες».
Το συντονισμό της εκδήλωσης καθώς και το σχολιασμό επί των εισηγήσεων έχει αναλάβει ο Καθηγητής Βιολογίας στο Πανεπιστήμιο Κρήτης, Στέργιος Πυρίντσος,

«Της Κρήτης τα πολύτιμα»: Εκδήλωση από το Λαογραφικό Όμιλο Τζανιδάκη
2025-11-26 20:30 - 22:00 | Λαογραφικός Όμιλος Τζανιδάκη, Εμμανουήλ Πορτάλιου 31, Ρέθυμνο, Κρήτη, 74100, Greece
Ο Λαογραφικός Όμιλος Τζανιδάκη διοργανώνει την Τετάρτη 26 Νοεμβρίου 2025 και ώρα 20.30 στις εγκαταστάσεις του Ομίλου την εκδήλωση «Της Κρήτης τα πολύτιμα» με ομιλητή τον καλό και αγαπητό φίλο Ευτύχη Τζιρτζιλάκη, συλλέκτη και μελετητή του οπλισμού των Κρητικών επαναστάσεων, με θέμα την ιστορία και τη διαμόρφωση του Κρητικού μαχαιριού.
Για δηλώσεις συμμετοχής προς τους φίλους του Ομίλου η επικοινωνία μπορεί να γίνεται μέσω μηνυμάτων στις διαδικτυακές σελίδες του Λαογραφικού Ομίλου Τζανιδάκη.
Περιορισμένες θέσεις.
Με το καλό να ανταμώσουμε!
Είσοδος Ελεύθερη

Συνάντηση της Παιδικής Λέσχης Ανάγνωσης της Δημόσιας Κεντρικής Βιβλιοθήκης Ρεθύμνου
2025-11-29 15:00 | Δημόσια Κεντρική Βιβλιοθήκη Ρεθύμνου, Μπίρη 6, Ρέθυμνο, Ρεθύμνου, Ελλάδα
«Ο κύριος Βρομύλος βρομούσε. Ή βρωμούσε, όπως το γράφανε παλιά. Και αφού είναι σωστό γραμματικά να πούμε ότι βρόμαγε, τότε βρόμαγε κιόλας. Ήταν ο πιο βρομιάρης, βρομερός βρομύλος που υπήρξε ποτέ».
Το Σάββατο 29 Νοεμβρίου, στις 15:00, οι Μαγικοί Αναγνώστες θα συναντηθούν με αφορμή το βιβλίο του Ντέιβιντ Ουίλιαμς «Ο κύριος Βρομύλος»

Ποιοι είναι οι πραγματικά βρομύλοι στις μέρες μας;
Έχει ανάγκη η καρδιά από αρώματα;
Ποιοι είναι οι πλανήτες των καιρών μας;

Απαραίτητη προϋπόθεση συμμετοχής: να έχετε διαβάσει τουλάχιστον το μισό βιβλίο
Συντονίστρια λέσχης ανάγνωσης παιδικού και εφηβικού βιβλίου: Χρυσούλα Κορκού
Δηλώσεις συμμετοχής στα τηλέφωνα: 28310-29215 ή 28310-21246
Από τη Δημόσια Κεντρική Βιβλιοθήκη Ρεθύμνου

Συνάντηση της Εφηβικής Λέσχης Ανάγνωσης της Δημόσιας Κεντρικής Βιβλιοθήκης Ρεθύμνου
2025-11-29 16:30 | Δημόσια Κεντρική Βιβλιοθήκη Ρεθύμνου, Μπίρη 6, Ρέθυμνο, Ρεθύμνου, Ελλάδα
Το Σάββατο 29 Νοεμβρίου στις 16:30 προσκαλούμε τους μεγαλύτερους φίλους μας, μαθητές γυμνασίου και λυκείου, σε ένα αναγνωστικό εργαστήριο… τρόμου.
Με αφορμή το βιβλίο του Philip Kerr «H πιο τρομακτική ιστορία όλων των εποχών», θα διαβάσουμε κλασικές ιστορίες τρόμου των Έντγκαρ Άλαν Πόε, Κάρολου Ντίκενς, Ρόμπερτ Λούις Στίβενσον, Μέρι Σέλεϊ, Ναθάνιελ Χόθορν, Μπραμ Στόκερ και Χάουαρντ Φίλιπς Λάβκραφτ.
Τι είναι αυτό που μπορεί να μας τρομάξει σήμερα;
Συντονίστρια λέσχης ανάγνωσης παιδικού και εφηβικού βιβλίου: Χρυσούλα Κορκού
Δηλώσεις συμμετοχής στα τηλέφωνα: 28310-29215 ή 28310-21246
Από τη Δημόσια Κεντρική Βιβλιοθήκη Ρεθύμνου

Ο Σταύρος Σταματίου στα Μαθήματα Φωτογραφίας Ρεθύμνου
2025-11-29 19:00 | Οδός Τσαγρή, Τσαγρή 1, Ρέθυμνο, Ρεθύμνου, 74100, Ελλάδα
Καλεσμένος στα Μαθήματα Φωτογραφίας Ρεθύμνου ο Σταύρος Σταματίου να μας δείξει τη δουλειά του και να μας παρουσιάσει το νέο του βιβλίο «A raven’s dream».
Το βιογραφικό του δημιουργού:
Ο Σταύρος Σταματίου γεννήθηκε το 1965. Μεγάλωσε στην Πτολεμαΐδα, αλλά προτιμά να δηλώνει Μικρασιάτης με δεύτερη πατρίδα την Κρήτη, απ’ όπου και κατάγεται η σύζυγός του, Ερωφίλη. Είναι πατέρας τριών παιδιών και ευτυχής παππούς.
Από παιδί αισθανόταν την ανάγκη να μιλήσει μέσα από την τέχνη. Στα νεανικά του χρόνια χρησιμοποίησε ως διαύλους την ποίηση, τη ζωγραφική, τη μουσική. Κάποια στιγμή ανακάλυψε στη φωτογραφία το μέσο που μπορούσε να καλύψει αυτή του την ανάγκη πληρέστερα. Παρ’ όλα αυτά, θεωρεί ως ύψιστη μορφή τέχνης το θέατρο.
Ο πόθος του να διεισδύσει στα μυστικά της φωτογραφικής τέχνης τον έφερε κοντά σε σημαντικούς Έλληνες και ξένους φωτογράφους και θεωρητικούς μέσα από μαθήματα φωτογραφίας, σεμινάρια και workshops, ενώ την ίδια στιγμή φωτογράφιζε σε καθημερινή σχεδόν βάση, εμπλουτίζοντας με υλικό σειρές που είχαν προκύψει και δημιουργώντας νέες. Μέρος της δουλειάς του έχει εκτεθεί σε ατομικές εκθέσεις (Ιταλία, Σάμος, Ρέθυμνο, Σητεία, Θεσσαλονίκη) καθώς και σε διάφορες ομαδικές εκθέσεις και φεστιβάλ φωτογραφίας στην Ελλάδα και το εξωτερικό. Παρουσιάσεις της δουλειάς του και συνεντεύξεις του έχουν δημοσιευτεί σε ελληνικά και ξένα περιοδικά – έντυπα και online – συλλογικά φωτογραφικά λευκώματα και ιστοσελίδες φωτογραφίας.
Τον Δεκέμβρη του 2021 εκδόθηκε από τον ιταλικό οίκο “Eyeshot” μία μονογραφία με επιλογές από το σύνολο της δουλειάς του με τίτλο “Street as a mirror”.
Για το δεύτερό του βιβλίο (αυτοέκδοση, Μάιος του 2025) που έχει τίτλο “A raven’s dream”, συνεργάστηκε με τον Ηρακλή Παπαϊωάννου και τον Γιώργο Γιατρομανωλάκη.

Παρουσίαση του νέου βιβλίου του Μιχάλη Τρούλη για το Πάνορμο
2025-11-30 17:00 | Χαρουπόμυλος, Πάνορμο, Ρεθύμνου, Ελλάδα
Το νέο βιβλίο του ιστορικού ερευνητή και συγγραφέα Μιχάλη Τρούλη, με τίτλο «Πάνορμο – Καστέλι – Πανταμάτριο», θα παρουσιαστεί την Κυριακή 30 Νοεμβρίου, σε εκδήλωση που διοργανώνει ο Πολιτιστικός Σύλλογος Πανόρμου.
Η παρουσίαση, που αφορά την ιστορία του οικισμού Πάνορμο, θα πραγματοποιηθεί στις 5 το απόγευμα, στον πολυχώρο πολιτισμού «Χαρουπόμυλο».
Το βιβλίο θα παρουσιάσουν ο Γεώργιος Παπακωνσταντής, Δρ Παντείου Πανεπιστημίου και συγγραφέας, ο δημοσιογράφος και πρόεδρος της Ιστορικής Λαογραφικής Εταιρείας Ρεθύμνου Μαν. Κλάδος, και ο εκπαιδευτικός Εμμανουήλ Λιοδάκης.
Τον συντονισμό της εκδήλωσης θα έχει η Παυλίνα Μαρκοπούλου.

Εκδήλωση για τη φωταγώγηση του Χριστουγεννιάτικου Δέντρου του Δήμου Ρεθύμνου
2025-11-30 19:00 | Πλατεία Αγνώστου Στρατιώτη, ΔΗΜΟΣΙΑ ΔΗΜΟΤΙΚΗ ΠΛΑΤΕΙΑ ΑΓΝΩΣΤΟΥ ΣΤΡΑΤΙΩΤΗ, Ρέθυμνο, Ρεθύμνου, 74100, Greece
Με μια λαμπερή γιορτή ο Δήμος Ρεθύμνης υποδέχεται την εορταστική περίοδο των Χριστουγέννων και της Πρωτοχρονιάς καλώντας μικρούς και μεγάλους να χαρούν τις πιο «παραμυθένιες ημέρες του χρόνου»!
Το έναυσμα για την φωταγώγηση της πόλης και του Χριστουγεννιάτικου δέντρου της θα δοθεί την Κυριακή 30 Νοεμβρίου 2025 και ώρα 19:00 στην Πλατεία του Άγνωστου Στρατιώτη.
Το έναυσμα θα δωθεί την Κυριακή με τη Δημοτική Φιλαρμονική Ρεθύμνου να κάνει για ακόμα μια φορά τη διαφορά δημιουργώντας μοναδική ατμόσφαιρα με τις μελωδίες της.
Παράλληλα η συναυλία με την Παιδική Χορωδία του Δημοτικού Ωδείου Ρεθύμνου έρχεται να συμβάλλει στο εορταστικό κλίμα αλλά και μαζί με τους μουσικούς της φιλαρμονικής μας, θα αναδείξουν για ακόμα μια φορά το υψηλό επίπεδο της μουσικής παιδείας στο Ρέθυμνο.
Όμως η γιορτή έχει και τα «μαγικά της»! Τους μικρούς και τους μεγάλους μας φίλους, τους περιμένουν στην πλατεία οι «Περιπέτειες του ξωτικού από τον Βόρειο Πόλο»! Πρόκειται για μια παράσταση χριστουγεννιάτικου τσίρκου με μαγικά κόλπα, σχοινοβασία, ξυλοπόδαρους, ζογκλερικά και πολλές εκπλήξεις.
Και μέσα σε αυτή τη γιορτινή ατμόσφαιρα η χοροθεατρική ομάδα Team14 και οι UBA LUBA βάζουν τα δυνατά τους και βοηθούν να φωταγωγηθεί το χριστουγεννιάτικο δέντρο της πόλης!
Η φαντασμαγορία της τελετής συμπληρώνεται με ένα μοναδικό show πυροτεχνημάτων, με χρήση βεγγαλικών λάμψης και όχι κρότου προκειμένου να μην προκληθεί τρόμος στα ζώα της πόλης. Ο σεβασμός στα ζώα αποτελεί επιλογή και την οφείλουμε όλοι οι άνθρωποι στην καθημερινότητα μας και στις γιορτές μας.

Η γιορτή θα ολοκληρωθεί με τη συναυλία της Σοφίας Μανουσάκη!
H «αποκάλυψη μεγατόνων» σύμφωνα με τον Μίκη Θεοδωράκη, ετοιμάζεται για την εμφάνιση της στο Ρέθυμνο μαζί με μια ομάδα εξαίρετων μουσικών.
Γεμάτη ενέργεια, λάμψη και ένα ευρύ ρεπερτόριο από ελληνικά και διεθνή τραγούδια που έχουμε αγαπήσει και σιγοτραγουδήσει όπως “Άγιος έρωτας”, “Ο άγγελός μου”, “Σε έχω ερωτευτεί”, “I don’t wanna miss a thing” (με άδεια για διασκευή – για πρώτη φορά – από το θρυλικό συγκρότημα των Aerosmith), “Δεν είσαι εδώ”, αλλά και επιτυχίες από το πρόσφατο άλμπουμ της, “Music Box Sessions”.
Η σημαντική ερμηνεύτρια με τους τρεις χρυσούς δίσκους στην κατοχή της και την εντυπωσιακή καλλιτεχνική πορεία σε τόσο μικρό διάστημα που της έφερε συνεργασίες με εξέχοντες καλλιτέχνες (Αλκηστις Πρωτοψάλτη, Στέφανος Κορκολής, Μαρία Φαραντούρη, Μάριος Φραγκούλης, Πάνος Μουζουράκης, Γιάννης Σπανός, Μίμης Πλέσσας, Γιώργος Χατζηνάσιος, μεταξύ άλλων), θα ξεδιπλώσει όλες της τις ερμηνευτικές και σκηνικές αρετές, σε ένα πρόγραμμα που θα συμπεριλάβει όλα όσα αγαπάει, ερμηνευμένα με πάθος και αλήθεια.
Παρουσιαστής της εκδήλωσης θα είναι ο κ. Νίκος Μαύρος.

Εκδήλωση στο Ινστιτούτο Μεσογειακών Σπουδών με θέμα «Δύο ζωγράφοι από την Κρήτη»
2025-12-01 20:30 | Ινστιτούτο Μεσογειακών Σπουδών, Νικηφόρου Φωκά 130, Ρέθυμνο, Ρεθύμνου, Ελλάδα
Με επίκεντρο την πολιτιστική του παρακαταθήκη του νησιού μας και εστίαση σε «Δύο ζωγράφους από την Κρήτη», συνεχίζεται, τη Δευτέρα 1 Δεκεμβρίου 2025, στις 20.30, ο κύκλος των ανοιχτών επιστημονικών ομιλιών που συνδιοργανώνουν ο Δήμος Ρεθύμνου και το Ινστιτούτο Μεσογειακών Σπουδών του Ιδρύματος Τεχνολογίας και Έρευνας (ΙΤΕ).
Ως γνωστόν, οι διαλέξεις πραγματοποιούνται στην αίθουσα διαλέξεων του Ινστιτούτου Μεσογειακών Σπουδών του ΙΤΕ, στην Παλιά Πόλη Ρεθύμνου (Δ/νση: Νικηφόρου Φωκά 130 και Μελισσινού – στο τέλος του Μακρύ Στενού).
Την προσεχή Δευτέρα, 1 Δεκεμβρίου 2025, ομιλητές θα είναι δύο καταρτισμένοι επιστήμονες που συνεργάζονται με το ΙΜΣ και ειδικότερα οι:

κ. Παναγιώτης Ιωάννου/ Καθηγητής του Πανεπιστημίου Κρήτης και συνεργαζόμενο μέλος ΔΕΠ στο ΙΜΣ-ΙΤΕ, με θέμα : «Ο ρομαντισμός του Νικόλαου Κουνελάκη: ένας κρητικός ζωγράφος που δεν πάτησε το πόδι του στο νησί».
κ. Πόπη Σφακιανάκη/ Διδάσκουσα στο Πανεπιστήμιο Κρήτης και μεταδιδακτορική ερευνήτρια στο ΙΜΣ-ΙΤΕ με θέμα : «Πόπη Παυλάκη (1904-1998): η διαδρομή μιας ζωγράφου από το Ρέθυμνο στο Παρίσι».

Όπως έχει ήδη αναφερθεί, οι ενδιαφερόμενοι –ες μπορούν να παρακολουθήσουν τη διάλεξη είτε με φυσική παρουσία στο χώρο διεξαγωγής της εκδήλωσης είτε διαδικτυακά μέσω του συνδέσμου.

Ο Βασίλης Μπισμπίκης στο Ρέθυμνο για μια ειδική προβολή της ταινίας «ΣΠΑΣΜΕΝΗ ΦΛΕΒΑ»
2025-12-02 20:30 - 22:30 | Cineland Παντελής, Εμμανουήλ Πορτάλιου 3, Ρέθυμνο, Ρεθύμνου, Ελλάδα
Την Τρίτη 2 Δεκεμβρίου, ο Βασίλης Μπισμπίκης, πρωταγωνιστής της νέας ταινίας του Γιάννη Οικονομίδη,«ΣΠΑΣΜΕΝΗ ΦΛΕΒΑ», θα βρεθεί στον κινηματογράφο Cineland Παντελής, για να συνομιλήσει με το κοινό σε ένα Q&A μετά την προβολή των 20.30.
Ο Βασίλης Μπισμπίκης υποδύεται το Θωμά Αλεξόπουλο, ένα μεσήλικα επιχειρηματία, που πνίγεται στα λάθη και στις επιπολαιότητές του. Όταν η κόντρα του με τον τοκογλύφο της περιοχής πάρει απρόβλεπτες διαστάσεις, και με τον χρόνο για να σώσει το οικογενειακό του σπίτι να τελειώνει, ωθείται στα άκρα. Εκεί που κάθε ελπίδα φαίνεται να έχει χαθεί, εμφανίζεται ένα απλό, εύκολο σχέδιο της τελευταίας στιγμής. Μια κίνηση που θα μπορούσε να είναι η μόνη του ευκαιρία να αποκαταστήσει τα πάντα και να βγει νικητής.
Πρόκειται για την 6η ταινία του Γιάννη Οικονομίδη, το μοντάζ της οποίας επιμελήθηκε ο πολυβραβευμένος Ρεθεμνιώτης μοντέρ Γιάννης Χαλκιαδάκης.
Η ταινία απέσπασε το Βραβείο Καλύτερης Πρωτότυπης Μουσικής στο Φεστιβάλ Κινηματογράφου της Βαλένθια “Mostra de València” 2025, για τις συνθέσεις του Μπάμπη Παπαδόπουλου.
Σκηνοθετικό Σημείωμα
Η «Σπασμένη Φλέβα» είναι ένα σύγχρονο καθαρόαιμο αστικό δράμα, με τραγικούς ήρωες και μοιραίους χαρακτήρες, σε έναν κόσμο γκρίζο και ναρκοθετημένο. Μια συνηθισμένη ιστορία που, στην αναπάντεχη εξέλιξή της, αποκαλύπτει τα πολλαπλά πρόσωπα και προσωπεία του ατόμου, ενώ ταυτόχρονα πραγματώνει έναν από τους χειρότερους εφιάλτες που μπορεί κάποιος να βιώσει. Βγαλμένη από τα σπλάχνα της μεγάλης παράδοσης του αρχαίου ελληνικού δράματος, η ταινία φέρνει το παρελθόν στο παρόν για να θέσει ξανά έννοιες όπως το Ήθος, η Ύβρις, το Πεπρωμένο, η Αισχύνη, η Αμετροέπεια, το Εκούσιο και Ακούσιο Έγκλημα. Φυσικά, αυτό που μένει πάντα στο τέλος αυτού του ξέφρενου ταξιδιού της ζωής δεν είναι τίποτε άλλο παρά η μοναχική, τραγική φύση του ανθρώπου…
Γιάννης Οικονομίδης

ΣΥΝΤΕΛΕΣΤΕΣ
Σκηνοθεσία: Γιάννης Οικονομίδης
Σενάριο: Γιάννης Οικονομίδης – Βαγγέλης Μουρίκης
Πρωταγωνιστούν: Βασίλης Μπισμπίκης, Μαρία Κεχαγιόγλου, Μπέττυ Αρβανίτη, Στάθης Σταμουλακάτος, Σοφία Κουνιά, Γιάννης Νιάρρος, Γιάννης Αναστασάκης, Ιωάννα Κολλιοπούλου, Κλέλια Ρένεση, Αναστασία Χατζηαθανασίου, Δημήτρης Καπετανάκος και Μαρία Καλλιμάνη
Μαζί τους οι: Βασίλης Κουκαλάνι, Βαγγέλης Αλεξανδρής, Αντώνης Τσιοτσιόπουλος, Αργύρης Γκαγκάνης, Αλέκος Πάγκαλος, Γιώργος Κολλιόπουλος, Nectar De Leon, Σταύρος Μπένος, Δαυίδ Σταμούλος, Ελένη Μπούκλη
Οργάνωση Παραγωγής: Γιάννης Καραντάνης
Διεύθυνση Φωτογραφίας: Δημήτρης Κατσαΐτης
Μοντάζ: Γιάννης Χαλκιαδάκης G.F.E.
Μουσική: Μπάμπης Παπαδόπουλος
Ήχος: Άρης Αναστασόπουλος
Σχεδιασμός Ήχου – Μιξάζ: Κώστας Φυλακτίδης
Σκηνικά: Σταμάτης Δεληγιάννης
Κοστούμια: Δέσποινα Χειμώνα
Μακιγιάζ-Κομμώσεις: Γιάννης Παμούκης
VFX Supervisor: Αντώνης Κοτζιάς | YAFKA
Τραγούδι τίτλων τέλους: ΛΕΞ / Kepler is Free
Παραγωγοί: Πάνος Παπαχατζής, Χρήστος Β. Κωνσταντακόπουλος
Παραγωγός: Γιάννης Καραντάνης
Συμπαραγωγοί: Αφροδίτη Παναγιωτάκου, Αλεξάνδρα Δασκαλοπούλου, Δημήτρης Μάρης, Γιάννης Οικονομίδης
Executive Producers: Κωνσταντίνος Πολίτης, Γιάννης Ρήγος
Μία παραγωγή των: Athens Productions A.E., Αργοναύτες Α.Ε., Faliro House S.A., Yannis Economides Films Ltd
Σε συμπαραγωγή με: ΕΡΤ, Onassis Culture, Frontstage Entertainment, Custom Productions A.E.
Με την υποστήριξη των: Ελληνικού Κέντρου Κινηματογράφου, Οπτικοακουστικών Μέσων και Δημιουργίας – Creative Greece, Υφυπουργείου Πολιτισμού Κύπρου (Σ.Ε.ΚΙΝ.)
Χορηγοί: Ζαγόρι, Green Cola, Kaiser
Διανομή: Tanweer Alliances
Η ταινία προβάλλεται ήδη, δείτε λεπτομέρειες εδώ: https://buff.ly/2lBYzqk, το trailer εδώ:https://buff.ly/ubKQbFH και αγοράστε εισιτήρια εδώ:https://buff.ly/rrEGCMz.
